মাঝরাতে বড় বিপর্যয়, কংক্রিটের নিচে চাপা পড়ে মৃত ৩

ওয়েব ডেস্ক: আচমকা হুড়মুড়িয়ে ভেঙে পড়ল হাসপাতালের ছাদ (Hospital Roof Collapse)। আর বড় বড় কংক্রিটের চাঁইয়ের নিচে চাপা পড়ে প্রাণ হারালেন তিনজন। ঝাড়খণ্ডের (Jharkhand) জামশেদপুরে ঘটল এই মর্মান্তিক দুর্ঘটনা। জানা গিয়েছে, শনিবার রাতের অন্ধকারে হঠাৎই ভেঙে পড়ে এজিএম হাসপাতালের (AGM Hospital) একটি জরাজীর্ণ অংশ। ধ্বংসস্তূপের নিচে আটকে পড়েছিলেন বহু মানুষ। যদিও রাতভর তৎপরভাবে কাজ করে উদ্ধারকারী দল। এখনও পর্যন্ত ১২ জনকে জীবিত অবস্থায় উদ্ধার করতে সক্ষম হয়েছে বলে জানিয়েছে স্থানীয় প্রশাসন।

পূর্ব সিংভূমের পুলিশ সুপার জানিয়েছেন, খবর পেয়েই ঘটনাস্থলে দমকল, উদ্ধারকারী দল এবং পুলিশ পৌঁছে যায়। সঙ্গে সঙ্গেই শুরু হয় উদ্ধারকাজ। ক্রেন, গ্যাস কাটার ও অন্যান্য যন্ত্রপাতি ব্যবহার করে ধ্বংসস্তূপ সরিয়ে আটকে থাকা মানুষদের উদ্ধার করা হচ্ছে। হাসপাতাল কর্তৃপক্ষ সূত্রে খবর, দুর্ঘটনার সময় ভবনের ভিতরে অন্তত ১৫ জনের বেশি মানুষ ছিলেন। সংখ্যাটা আরও বেশি হতে পারে বলে অনুমান।

আরও পড়ুন: কাশ্মীরের রামবানে খাদে সেনার কনভয়, মৃত তিন জওয়ান

এদিকে ঘটনার গুরুত্ব বুঝে ঝাড়খণ্ডের মুখ্যমন্ত্রী হেমন্ত সোরেন (Hemant Soren) তৎক্ষণাৎ রাজ্যের স্বাস্থ্যমন্ত্রী ইরফান আনসারিকে ঘটনাস্থলে যাওয়ার নির্দেশ দেন। ঘটনাস্থলে পৌঁছে ইরফান আনসারি বলেন, “আমরা নিহতদের পরিবারের পাশে আছি। সরকারের তরফ থেকে তাদের পাশে দাঁড়ানোই আমাদের প্রথম কর্তব্য।” সরকারের তরফে নিহতদের পরিবারপিছু পাঁচ লক্ষ টাকা আর্থিক সাহায্যের ঘোষণা করা হয়েছে। আহত প্রত্যেক ব্যক্তিকে ৫০ হাজার টাকা করে ক্ষতিপূরণ দেওয়া হবে বলেও জানানো হয়েছে।

স্বাস্থ্যমন্ত্রী আরও আশ্বাস দিয়েছেন, ভবিষ্যতে যাতে এই ধরনের দুর্ঘটনা আর না ঘটে, তার জন্য হাসপাতালের পরিকাঠামো খতিয়ে দেখা হবে এবং প্রয়োজনীয় ব্যবস্থা নেওয়া হবে। আপাতত উদ্ধারকাজ চলছে এবং ধ্বংসস্তূপের নীচে কেউ আটকে রয়েছেন কি না, তা নিশ্চিত হওয়ার চেষ্টা চলছে।